Mongoli so leta 1240 pod vodstvom kana Batuja osvojili Kijev in prisilili stepske Kumane, da so se zatekli na Ogrsko. Aprila 1241 so pri Mohiju v severovzhodni Ogrski katastrofalno porazili od medsebojnih sporov paralizirano Bélovo vojsko. Mongolom so nekaj odpora nudile le enote težke konjenice v lasti bogatih baronov in redki zidani gradovi. Béla se je zatekel v Dalmacijo. Avstrijski vojvoda Friderik Bojeviti, na katerega se je Béla obrnil po pomoč, je zasedel tri zahodne ogrske župnije. Ostalo kraljestvo so preplavili Mongoli. Ti so pred vrati Trogira izvedeli, da je v Mongoliji umrl njihov veliki kan, se obrnili in vrnili domov. Za seboj so pustili popolnoma opustošeno Ogrsko.